L-Unjoni Ewropea tappoġġa bil-qawwa l-appell mis-Segretarju Ġenerali tan-Nazzjonijiet Uniti António Guterres għal waqfien mill-ġlied globali immedjat fid-dawl tal-pandemija globali tal-coronavirus. Il-ġlieda kontra din il-pandemija globali, li qed taħsad tant ħajjiet u li tisfida l-funzjonament tas-soċjetajiet tagħna, hija sfida bla preċedent li teħtieġ l-unità, il-kooperazzjoni, is-solidarjetà u l-kompassjoni globali. L-isfidi li d-dinja kienet qed tiffaċċa qabel it-tifqigħa tal-virus għadhom jeżistu. Il-pandemija x'aktarx li ser tħarrax xi wħud minnhom. Issa, aktar minn qatt qabel, huwa ż-żmien li jintlaħaq qbil dwar tregwa fuq livell dinji, biex jitwaqqfu l-kunflitti armati kollha u jitwaqqaf minnufih il-ġlied. Il-gruppi terroristiċi, kif iddeżinjati min-Nazzjonijiet Uniti, m'għandhomx jitħallew jieħdu vantaġġ minn din it-tregwa. Inħeġġu lil dawk kollha involuti f'kunflitti armati fi kwalunkwe post fid-dinja biex jimpenjaw ruħhom fi sforzi biex tinstab soluzzjoni politika għall-konflitt. Inħeġġu wkoll lill-partijiet kollha fil-konflitt biex jikkonformaw bis-sħiħ mad-Dritt Umanitarju Internazzjonali u jiggarantixxu aċċess mingħajr xkiel għall-għajnuna umanitarja. Dan huwa saħansitra aktar vitali fid-dawl tal-pandemija tal-coronavirus. Issa huwa żmien is-solidarjetà internazzjonali. Issa huwa ż-żmien li niddedikaw l-enerġija u r-riżorsi kollha tagħna biex niġġieldu l-isfida komuni fid-dinja - il-coronavirus. Wasal iż-żmien li niffokaw fuq is-saħħa globali. Flimkien biss nistgħu nipproteġu lill-persuni l-aktar vulnerabbli fis-soċjetajiet tagħna, kemm mil-lat mediku kif ukoll minn dak ekonomiku, minn dan il-virus u t-tbatija umana li jġib miegħu. L-Unjoni Ewropea tenfasizza wkoll li s-sanzjonijiet m'għandhomx jimpedixxu t-twassil ta' tagħmir u provvisti essenzjali meħtieġa għall-ġlieda kontra l-coronavirus u biex jillimitaw il-firxa tagħha madwar id-dinja. L-Unjoni Ewropea tissottolinja li s-sanzjonijiet tan-NU u tal-UE jipprevedu eċċezzjonijiet umanitarji. Permezz tal-applikazzjoni ta' dawn l-eċċezzjonijiet, l-UE u l-istati membri tagħha ser jiżguraw li dawn is-sanzjonijiet ma jfixklux il-ġlieda globali kontra l-COVID-19, filwaqt li jenfasizzaw li huma jkomplu jkollhom rwol indispensabbli fil-ġlieda kontra l-ksur tad-dritt internazzjonali, il-proliferazzjoni, l-imblokkar tal-fluss ta' armi f'żoni ta' gwerra, il-ġlieda kontra l-abbużi tad-drittijiet tal-bniedem, u li jimmiraw lejn dawk li qed ifixklu l-proċessi ta' paċi. L-UE tħeġġeġ ukoll lil ġurisdizzjonijiet oħra biex jipprovdu l-kjarifiki meħtieġa biex jiżguraw li s-sanzjonijiet rispettivi tagħhom ma jostakolawx il-ġlieda globali kontra l-pandemija. Il-Pajjiżi Kandidati t-Turkija, ir-Repubblika tal-Maċedonja ta' Fuq, il-Montenegro, is-Serbja u l-Albanija[1], il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-dikjarazzjoni. <>[1] Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.